AfriForum vries ‘grondgrypers’ se bankrekeningsDie burgerregte-inisiatief, AfriForum, het Woensdag ŉ interdik teen twee banke verkry om bankrekenings waarin die opbrengste van beweerde onwettige grondverkope gedeponeer word, te vries. AfriForum sê in ŉ verklaring dat hy die interdik gekry het teen Standard Bank en FNB waarvolgens twee rekeninge gevries word waarin die opbrengste van die onwettige grondverkope aan plakkers in die Wallmansthal-omgewing gedeponeer word. AfriForum sê dié aksie volg nadat dit aan die lig gekom het dat ŉ korrupte oudpolisieman, Richard Makene, die afgelope maande onverpoos “erwe” in ŉ wildbewaringsgebied, wat geoormerk is om aan die Wallmansthal Communal Property Association (WCPA) oorgedra te word, teen R400 per erf aan grondbesetters, verkoop. Besetters is versoek om die geld in twee bankrekenings by onderskeidelik Standard Bank en FNB te deponeer. AfriForum sê hy is deur sy plaaslike tak asook deur die WCPA genader vir regshulp nadat die staat reeds sedert September verlede jaar sloer met die afsetting van onwettige plakkers. Die organiasie beweer dat daar aanduidings is dat dienende polisielede tans deelneem aan die onwettige verkoop van erwe. Volgens AfriForum se regsverteenwoordiger, Willie Spies, is dit duidelik dat die huidige grondbesettingsaksie by Wallmansthal veel meer is as ŉ soeke na huisvesting. Die “plakkers” daag in duur motors by die perseel op en aanduidings is dat die meeste van die huidige besetters eerder spekulante in ŉ onwettige geldmaakskema is. Die proses sal nou opgevolg word deurdat Standard Bank, FNB en die rekeninghouers geleentheid sal kry om aan die hof te meld waarom die voorlopige interdik wat verleen is, nie finaal gemaak moet word nie.